**PREDLOG**

 **Z A K O N**

 **O IZMENAMA ZAKONA O VISOKOM OBRAZOVANJU**

Član 1.

U Zakonu o visokom obrazovanju (,,Službeni glasnik RS’’, br. 76/05, 100/07 - autentično tumačenje, 97/08, 44/10, 93/12, 89/13, 99/14 i 45/15-autentično tumačenje), u članu 90. stav 7. menja se i glasi:

,,Broj ispitnih rokova i termini održavanja ispitnih rokova utvrđuju se statutom samostalne visokoškolske ustanove.”

 St. 8. i 10. brišu se.

 Dosadašnji st. 9, 11. i 12. postaju st. 8-10.

Član 2.

U članu 124. stav 3. menja se i glasi:

,,Studenti upisani u prvu godinu osnovnih studija školske 2006/2007, 2007/2008, 2008/2009, 2009/2010, 2010/2011, 2011/2012. i 2012/2013. godine, zadržavaju pravo da se finansiraju iz budžeta najduže godinu dana po isteku redovnog trajanja studija.”

Član 3.

Samostalne visokoškolske ustanove će u roku od tri meseca od dana stupanja na snagu ovog zakona usaglasiti svoje opšte akte sa ovim zakonom.

Član 4.

Ovaj zakon stupa na snagu osmog dana od dana objavljivanja u „Službenom glasniku Republike Srbije”.

**O B R A Z L O Ž E NJ E**

**I. USTAVNI OSNOV**

 Ustavni osnov za donošenje Zakona o izmenama Zakona o visokom obrazovanju sadržan je u članu 97. tačka 10. Ustava Republike Srbije, prema kome Republika Srbija uređuje i obezbeđuje, između ostalog, i sistem u oblasti obrazovanja.

**II. RAZLOZI ZA DONOŠENJE ZAKONA**

 Zakon o visokom obrazovanju koji je donet 2005. godine i koji je u međuvremenu pretrpeo određene izmene i dopune u cilju poboljšanja efikasnosti sistema visokog obrazovanja, potrebno je izmeniti u delu koji se odnosi na oblast ispitnih rokova i finansiranja studija iz budžeta po isteku redovnog trajanja studija.

**III. OBJAŠNJENJE OSNOVNIH PRAVNIH INSTITUTA I POJEDINAČNIH REŠENJA**

 **Član 1.** predviđena je izmena člana 90. Zakona o visokom obrazovanju kojim se uređuje oblast ispita i ispitnih rokova, u cilju utvrđivanja celishodnijeg rešenja u pogledu broja i termina ispitnih rokova. S obzirom na različite vrste visokoškolskih ustanova, njihovu organizaciju i potrebe, izmenom Zakona kojom se propisuje da samostalna visokoškolska ustanova statutom utvrđuje broj i termine održavanja ispitnih rokova, obezbeđuje se da svaka samostalna visokoškolska ustanova ovu oblast uredi na način koji će na najpotpuniji način odgovoriti njenim posebnostima i potrebama.

 **Član 2.** postojeća odredba člana 124. stav 3. Zakona kojom je utvrđeno pravo studenata upisanih u prvu godinu osnovnih studija u školskoj 2006/2007, 2007/2008, 2008/2009, 2009/2010. i 2010/2011, da se finansiraju iz budžeta najduže godinu dana po isteku redovnog trajanja studija, menja se radi utvrđivanja tog prava i za studente upisane u prvu godinu osnovnih studija zaključno sa upisom u školsku 2012/2013. godinu.

 **Član 3.** propisuje obavezu i rok za samostalne visokoškolske ustanove u kome su dužne da usaglase svoje opšte akte sa predloženim izmenama Zakona.

 **Član 4.** sadrži završnu odredbu o stupanju na snagu propisa.

**IV. PROCENA FINANSIJSKIH SREDSTAVA POTREBNIH ZA SPROVOĐENJE ZAKONA**

 Za sprovođenje ovog zakona nije potrebno obezbediti dodatna sredstva u budžetu Republike Srbije.

Sredstva su obezbeđena u budžetu Republike Srbije, u delu koji se odnosi na Ministarstvo prosvete, nauke i tehnološkog razvoja, program 2005, projekat 0001-Podrška radu visokoškolskih ustanova.

 **V. RAZLOZI ZA NEODRŽAVANJE JAVNE RASPRAVE**

Ministarstvo prosvete, nauke i tehnološkog razvoja, kao predlagač Nacrta zakona, smatra da obim i suština izmena Zakona o visokom obrazovanju nisu takvog karaktera da zahtevaju javnu raspravu.

 **VI. RAZLOZI ZA DONOŠENJE ZAKONA PO HITNOM POSTUPKU**

 Predlaže se da se Zakon usvoji po hitnom postupku kako bi se sprečile štetne posledice po studente, koje će nastupiti ukoliko se odgovarajuće izmene ne usvoje do početka školske 2015/2016. godine. Donošenjem ovog zakona po hitnom postupku obezbeđuju se pravne pretpostavke za blagovremenu primenu utvrđenih rešenja.

 Takođe, imajući u vidu potrebu usaglašavanja opštih akata samostalnih visokoškolskih ustanova sa izmenama koje su predložene ovim zakonom, neophodno je njegovo donošenje u što kraćem roku. Predložena rešenja neće negativno uticati na kvalitet visokog obrazovanja, a nedonošenje zakona po hitnom postupku moglo bi da prouzrokuje štetne posledice po rad organa i organizacija, jer je blagovremeno planiranje aktivnosti nadležnih organa i organizacija uslov nesmetanog obavljanja delatnosti.

**PREGLED ODREDABA**

 **ZAKONA O VISOKOM OBRAZOVANJU KOJE SE MENJAJU**

**Ispiti**

 **Član 90.**

Ispit je jedinstven i polaže se usmeno, pismeno, odnosno praktično.

Ispit se polaže u sedištu visokoškolske ustanove, odnosno u objektima navedenim u dozvoli za rad.

Odredba stava 2. ovog člana odnosi se i na izvođenje studijskog programa na daljinu , s tim da za studenta stranog državljanina visokoškolska ustanova može da omogući i polaganje ispita preko elektronskih komunikacija, pod uslovom da primenom odgovarajućih tehničkih rešenja obezbedi kontrolu identifikacije i rada studenta.

Visokoškolska ustanova može organizovati polaganje ispita van sedišta, ako se radi o ispitu iz predmeta čiji karakter to zahteva.

Student polaže ispit neposredno po okončanju nastave iz tog predmeta, a najkasnije do početka nastave tog predmeta u narednoj školskoj godini, na jednom od jezika na kojima se nastava izvodila.

Opštim aktom visokoškolske ustanove uređuje se način na koji se obezbeđuje javnost polaganja ispita.

 ~~Broj ispitnih rokova je četiri, a termini održavanja ispitnih rokova utvrđuju se statutom visokoškolske ustanove~~.

BROJ ISPITNIH ROKOVA I TERMINI ODRŽAVANJA ISPITNIH ROKOVA UTVRĐUJU SE STATUTOM SAMOSTALNE VISOKOŠKOLSKE USTANOVE.

~~Poslednji ispitni rok za školsku godinu završava se najkasnije do 10. oktobra.~~

 Posle tri neuspela polaganja istog ispita student može tražiti da polaže ispit pred komisijom.

 ~~Izuzetno, za predmete u polju umetnosti može da se utvrdi jedan ispitni rok u skladu sa opštim aktom visokoškolske ustanove.~~

 Student sa invaliditetom ima pravo da polaže ispit na mestu i na način prilagođen njegovim mogućnostima, u skladu sa opštim aktom visokoškolske ustanove.

 Bliže uslove i način organizacije polaganja ispita preko elektronskih komunikacija iz stava 3. ovog člana propisuje ministar.

**Pravila o finansiranju studija**

**Član 124.**

Izuzetno od odredaba [člana 88.](http://we2.cekos.com/ce/faces/index.jsp%3F%26action%3Dpropis%26file%3D03809906.html%26path%3D03809906.html%26query%3DZAKON%2BO%2BVISOKOM%2BOBRAZOVANJU%26mark%3Dfalse%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3D#c0088) Zakona, student može da se u narednoj školskoj godini finansira iz budžeta ako u školskoj 2009/2010, odnosno 2010/2011. godini ostvari najmanje 48 ESPB bodova i rangira se u okviru ukupnog broja studenata čije se studije finansiraju iz budžeta, u skladu sa ovim zakonom.

 Rangiranje studenata iz stava 1. ovog člana obuhvata studente upisane iste školske godine na određeni studijski program, a vrši se polazeći od broja ostvarenih ESPB bodova i postignutog uspeha u savlađivanju studijskog programa, na način i po postupku utvrđenim opštim aktom visokoškolske ustanove.

 ~~Studenti upisani u prvu godinu osnovnih studija školske 2006/2007, 2007/2008, 2008/2009. i 2009/2010. godine zadržavaju pravo da se finansiraju iz budžeta najduže godinu dana po isteku redovnog trajanja studija.~~

STUDENTI UPISANI U PRVU GODINU OSNOVNIH STUDIJA ŠKOLSKE 2006/2007, 2007/2008, 2008/2009, 2009/2010, 2010/2011, 2011/2012 I 2012/2013. GODINE, ZADRŽAVAJU PRAVO DA SE FINANSIRAJU IZ BUDŽETA NAJDUŽE GODINU DANA PO ISTEKU REDOVNOG TRAJANJA STUDIJA.

Student koji ne ostvari pravo iz stava 1. ovog člana u narednoj školskoj godini nastavlja studije u statusu studenta koji se sam finansira.

Visokoškolska ustanova za studente iz stava 3. ovog člana uređuje odgovarajući način izvođenja nastave, odnosno polaganja ispita u skladu sa statutom visokoškolske ustanove.

Student koji se finansira iz budžeta može u tom statusu da ima upisan samo jedan studijski program na istom nivou studija.

Član 3.

SAMOSTALNE VISOKOŠKOLSKE USTANOVE ĆE U ROKU OD TRI MESECA OD DANA STUPANJA NA SNAGU OVOG ZAKONA USAGLASITI SVOJE OPŠTE AKTE SA OVIM ZAKONOM.

**IZJAVA O USKLAĐENOSTI NACRTA ZAKONA O IZMENAMA ZAKONA O VISOKOM OBRAZOVANJU SA PROPISIMA EVROPSKE UNIJE**

**1. Predlagač:** Vlada

 **Obrađivač:** Ministarstvo prosvete, nauke i tehnološkog razvoja

**2. Naziv propisa:** NACRT ZAKONA O IZMENAMA ZAKONA O VISOKOM OBRAZOVANJU (Draft Law on Changes to the Law on Higher Education)

**3. Usklađenost propisa sa odredbama Sporazuma o stabilizaciji i pridruživanju između Evropskih zajednica i njihovih država članica, sa jedne strane, i Republike Srbije sa druge strane („Službeni glasnik RS”, broj 83/08) (u daljem tekstu: Sporazum), odnosno sa odredbama Prelaznog sporazuma o trgovini i trgovinskim pitanjima između Evropske zajednice, sa jedne strane, i Republike Srbije, sa druge strane („Službeni glasnik RS”, broj 83/08) (u daljem tekstu: Prelazni sporazum)**

**a) Odredba Sporazuma i Prelaznog sporazuma koja se odnose na normativnu saržinu propisa:** Sporazum, Naslov VIII Politike saradnje, Član 102. Obrazovanje i stručno osposobljavanje

**b) Prelazni rok za usklađivanje zakonodavstva prema odredbama Sporazuma i Prelaznog sporazuma:** Opšti rok utvrđen članom 72. Sporazuma

**v) Ocena ispunjenosti obaveze koje proizlaze iz navedene odredbe Sporazuma i Prelaznog sporazuma:** Potpuno

**g) Razlozi za delimično ispunjavanje, odnosno neispunjavanje obaveza koje proizlaze iz navedene odredbe Sporazuma i Prelaznog sporazuma**

**d) Veza sa Nacionalnim programom za integraciju Republike Srbije u Evropsku uniju:** Ovaj propis planiran je Nacionalnim programom za usvajanje pravnih tekovina Evropske unije za treće tromesečje 2013. godine.

**4. Usklađenost propisa sa propisima Evropske unije**

 **/**

**5. Ukoliko ne postoje odgovarajući propisi Evropske unije sa kojima je potrebno obezbediti usklađenost treba konstatovati tu činjenicu. U ovom slučaju nije potrebno popunjavati Tabelu usklađenosti propisa.**

 **/**

**6. Da li su prethodno navedeni izvori prava EU prevedeni na srpski jezik?**

 /

**7. Da li je propis preveden na neki službeni jezik EU?**

Ne

**8. Učešće konsultanata u izradi propisa i njihovo mišljenje o usklađenosti**

Ne. Navedeni propis nije bio predmet komunikacije sa Evropskom komisijom, odnosno drugim stručnim telima Evropske unije.